 ویمن کرکٹ ورلڈ کپ 2022 کا شیڈول جاری
نیوزی لینڈ ، آسٹریلیا ، انگلینڈ ، جنوبی افریقہ اور بھارت ایونٹ کے لیے پہلے ہی کوالیفائی کرچکے ہیں جب کہ باقی تین ٹیمیں 26 جون سے 10 جولائی 2021 کے درمیان سری لنکا میں ہونے والے ٹورنامنٹ کے بعد اس ایونٹ کے لیے کوالیفائی کریں گی۔ 
ویب ڈیسک — 4 مارچ سے 3 اپریل تک جاری رہنے والے اس ایونٹ میں 8 ٹیمیں حصہ لیں گی۔ ایونٹ میں 31 میچز کھیلے جائیں گے۔ پہلا میچ چار مارچ کو میزبان نیوزی لینڈ اور آئندہ سال ہونے والے کوالیفائنگ راؤنڈ کی ٹاپ تین ٹیموں میں سے ایک کے خلاف کھیلے گا۔ پانچ مارچ کو دفاعی چیمپئن انگلینڈ اور آسٹریلیا کے درمیان ہملٹن میں کھیلا جائے گا۔ نیوزی لینڈ، آسٹریلیا، انگلینڈ، جنوبی افریقہ اور بھارت کی ٹیمیں ورلڈ کپ کے لیے پہلے ہی کوالیفائی کر چکی ہیں جب کہ دیگر تین ٹیموں کا انتخاب آئندہ سال 26 جون سے 10 جولائی تک سری لنکا میں شیڈول کوالیفائنگ میچز کے بعد ہو گا۔ ورلڈ کپ فارمیٹ کے تحت تمام ٹیمیں ایک دوسرے کے خلاف میچ کھیلیں گی جب کہ پوائنٹس ٹیبل میں چار سرِفہرست ٹیمیں سیمی فائنل کھیلیں گی۔ پہلا سیمی فائنل 30 مارچ کو ویلنگٹن میں جب کہ دوسرا سیمی فائنل 31 مارچ کو کرائسٹ چرچ میں کھیلا جائے گا۔ فائنل تین اپریل کو ہو گا۔ سیمی فائنل اور فائنل میچز کے لیے ایک روز اضافی رکھا گیا ہے۔ آکلینڈ میں بھارت کا مقابلہ 19 مارچ کو آسٹریلیا سے ہوگا جب کہ اگلے روز نیوزی لینڈ کا مقابلہ انگلینڈ سے ہوگا۔ یہ میچز براہ راست نشر کیے جائیں گے۔ ورلڈ کپ 2021 میں ہونا تھا تاہم کرونا وائرس کی عالمی وبا کے سبب اسے ملتوی کردیا گیا تھا۔